CELEX: 52021PC0399
Language: hu
Date: 2021-07-15
Title: Javaslat AZ EURÓPAI PARLAMENT ÉS A TANÁCS IRÁNYELVE a 2009/65/EK irányelvnek a kiemelt információkat tartalmazó dokumentumok átruházható értékpapírokkal foglalkozó kollektív befektetési vállalkozások (ÁÉKBV) alapkezelő társaságai általi használata tekintetében történő módosításáról

EURÓPAI BIZOTTSÁG
            Brüsszel, 2021.7.15.
            COM(2021) 399 final
            2021/0219(COD)
            Javaslat
            AZ EURÓPAI PARLAMENT ÉS A TANÁCS IRÁNYELVE 
            a 2009/65/EK irányelvnek a kiemelt információkat tartalmazó dokumentumok átruházható értékpapírokkal foglalkozó kollektív befektetési vállalkozások (ÁÉKBV) alapkezelő társaságai általi használata tekintetében történő módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               A javaslat indokai és céljai
            
            
               
                  Az átruházható értékpapírokkal foglalkozó kollektív befektetési vállalkozásoknak (ÁÉKBV) a 2009/65/EK irányelvvel
                     1
                   összhangban „kiemelt befektetői információkat” kell nyújtaniuk. A célkitűzésekre és a befektetési politikára, a kockázat- és hozamprofilra, a díjakra, a múltbeli teljesítményre és egyéb gyakorlati részletekre vonatkozó információk segítik a befektetőket abban, hogy megértsék az ÁÉKBV alapvető jellemzőit és megalapozott befektetési döntéseket hozzanak. Az irányelv 78–82. és 94. cikke meghatározza a kiemelt befektetői információkra vonatkozó fő elveket. Az 583/2010/EU bizottsági rendelet
                     2
                   a kiemelt befektetői információk tartalmára és formájára vonatkozó további szabályokat állapít meg.
               
               
                  Az ÁÉKBV-k az 1286/2014/EU rendelet
                     3
                   értelmében vett lakossági befektetési csomagterméknek, illetve biztosítási alapú befektetési terméknek (PRIIP) minősülnek, és a rendelet előírja, hogy valamennyi PRIIP-hez „kiemelt információkat tartalmazó dokumentumot” kell csatolni. A dokumentum információkat tartalmaz a PRIIP kockázat- és hozamprofiljáról, többek között a befektetett tőke lehetséges maximális veszteségéről és a megfelelő teljesítmény-forgatókönyvekről, valamint az eszközbe történő befektetéskor a lakossági befektetőkre háruló költségekről és egyéb részletekről. Ezek az információk is segítik a lakossági befektetőket abban, hogy megértsék a termék alapvető jellemzőit, és megalapozott befektetési döntéseket hozzanak. Az (EU) 2017/653 felhatalmazáson alapuló bizottsági rendelet
                     4
                   meghatározza a dokumentum megjelenítésére, tartalmára, felülvizsgálatára, módosítására és rendelkezésre bocsátására vonatkozó részletes szabályokat. Az (EU) 2016/1904 felhatalmazáson alapuló rendelet
                     5
                   megállapítja a termékszintű beavatkozásra vonatkozó szabályokat.
               
            
            
               Az 1286/2014/EU rendelet 32. cikke átmeneti rendelkezést vezet be, amelynek értelmében az alapkezelő társaságok, a befektetési társaságok, valamint az ÁÉKBV-k és az ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyek ideiglenesen mentesülnek azon követelmény alól, hogy a lakossági befektetők számára kiemelt információkat tartalmazó dokumentumot kell rendelkezésre bocsátaniuk. Jelenleg ez a rendelkezés 2021. december 31-ig alkalmazandó.
            
            
               Ehhez az irányelvhez két további intézkedés kapcsolódik. Először, a Bizottság javaslatot tesz az 1286/2014/EU rendeletben foglalt átmeneti rendelkezés 2022. június 30-ig történő meghosszabbítására. Ez biztosítja, hogy elegendő idő álljon rendelkezésre az átmeneti rendelkezés hatályvesztésére való felkészüléshez és a másik (vagyis az (EU) 2017/653 felhatalmazáson alapuló rendelet módosítását jelentő) intézkedés 2022. július 1-jétől történő végrehajtásához. A három intézkedés alkalmazásának kezdőnapját ezért össze kell hangolni.
            
            
               
                  A jelenlegi szabályok szerint 2022. július 1-jétől az ÁÉKBV-k lakossági befektetői megkapnák az 1286/2014/EU rendeletben előírt, kiemelt információkat tartalmazó dokumentumot és a 2009/65/EK irányelv szerinti kiemelt befektetői információkat is. Célszerű elkerülni azt a helyzetet, hogy a lakossági befektetők a szerződéskötést megelőzően ugyanazon ÁÉKBV tekintetében két különböző tájékoztató dokumentumot kapnak. Ez az irányelv biztosítja, hogy egy adott ÁÉKBV vonatkozásában a rendelettel összhangban elkészített, rendelkezésre bocsátott, módosított és lefordított, kiemelt információkat tartalmazó dokumentum a 2009/65/EK irányelv kiemelt befektetői információkra vonatkozó követelményeit teljesítőnek minősüljön.
               
               
                  E kezdeményezés nem része a célravezető szabályozás (REFIT) programnak.
               
            
            
               Összhang a szabályozási terület jelenlegi rendelkezéseivel
            
            
               
                  Az (EU) 2017/653 felhatalmazáson alapuló rendelet meghatározza a lakossági befektetési csomagtermékekre, illetve biztosítási alapú befektetési termékekre vonatkozó kiemelt információkat tartalmazó dokumentum megjelenítését és tartalmát, egységes formátumát, a kockázat és a hozam bemutatását, valamint a költségek kiszámítását megalapozó módszertant, továbbá az információk felülvizsgálatának feltételeit és minimális gyakoriságát, továbbá a dokumentum lakossági befektetők részére történő rendelkezésre bocsátására vonatkozó feltételeket. Az Európai Bankhatóság (EBH), az Európai Értékpapírpiaci Hatóság (ESMA) és az Európai Biztosítás- és Foglalkoztatóinyugdíj-hatóság (EIOPA) közösen benyújtották a rendelet szerinti szabályozástechnikai standardok módosításának tervezetét, többek között a szabályok ÁÉKBV-kre való alkalmazásának megkönnyítését célzó technikai kiigazításokat is.
               
            
            
               E javaslat célja annak biztosítása, hogy az 1286/2014/EU rendeletnek megfelelő, kiemelt információkat tartalmazó dokumentumok a 2009/65/EK irányelv 78–82. és 94. cikkében foglalt, ÁÉKBV-vel kapcsolatos kiemelt befektetői információkra vonatkozó követelményeket teljesítőnek minősüljenek.
            
            
               Összhang az Unió egyéb szakpolitikáival
            
            
               A Bizottság egyik fő prioritása, hogy az egységes tőkepiac – vagyis a tőkepiaci unió – elmélyítésével – megerősítse az uniós gazdaságot és ösztönözze a beruházásokat, ezáltal pedig előmozdítsa a munkahelyteremtést a 27 tagállamban. A lakossági befektetőkre vonatkozó jogszabályok javítása várhatóan előnyöket jelent más olyan szakpolitikai területeken is, ahol a vállalkozások és a fogyasztók közötti ügyletek fontos szerepet játszanak.
            
            
               E javaslat célja annak elkerülése, hogy a lakossági befektetők ugyanazon ÁÉKBV tekintetében a szerződéskötést megelőzően két különböző tájékoztató dokumentumot kapjanak. A kiemelt információkat tartalmazó dokumentum alapján a lakossági befektetők össze tudják hasonlítani az ÁÉKBV-k alapvető gazdasági és jogi jellemzőit más PRIIP-ek alapvető gazdasági és jogi jellemzőivel. Ami a szerződéskötést megelőző tájékoztatást illeti, az előállítóknak és az ÁÉKBV-vel kapcsolatos tanácsadást végző vagy azt értékesítő személyeknek csak az 1286/2014/EU rendeletben előírt jogi kötelezettségeknek kell megfelelniük. Ez a javaslat hozzájárul a tőkepiacok integrációjának javításához azáltal, hogy megkönnyíti a lakossági befektetők, az alapkezelők és következésképpen a befektetés tárgyát képező társaságok számára az egységes piac előnyeinek kihasználását.
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               Jogalap
            
            
               
                  A javaslat az Európai Unió működéséről szóló szerződés (EUMSZ) 53. cikke (1) bekezdésén alapul, amely a 2009/65/EK irányelv jogalapja.
               
            
            
               Szubszidiaritás (nem kizárólagos hatáskör esetén)
            
         
         
            
               
                  Ez a javaslat megfelel az Európai Unióról szóló szerződés (EUSZ) 5. cikkében meghatározott szubszidiaritás elvének. A szubszidiaritás elve értelmében uniós szintű intézkedés csak akkor hozható, ha a kitűzött célokat a tagállamok önmagukban nem tudják elérni.
               
               
                  A pénzügyi szolgáltatások és termékek belső piacán fennálló akadályoknak a PRIIP-ekre vonatkozó egységes szemléletű tájékoztatók bevezetése révén való megszüntetéséhez uniós beavatkozás szükséges. Az azonosított probléma (ugyanazon ÁÉKBV-re vonatkozó, a szerződéskötést megelőző két különböző tájékoztató dokumentum) csak uniós szinten szüntethető meg, mivel a 2009/65/EK irányelv módosítására csak bizottsági javaslat útján kerülhet sor.
               
            
            
               Arányosság
            
            
               
                  Ez a javaslat megfelel az EUSZ 5. cikkében meghatározott arányosság elvének. A javasolt intézkedésekre szükség van a 2009/65/EK irányelv és az 1286/2014/EU rendelet párhuzamos alkalmazásából eredő következmények enyhítése érdekében. 
               
               
                  Ez az uniós fellépés szükséges annak biztosításához, hogy az illetékes hatóságok és a PRIIP-ek előállítói hatékonyan alkalmazzák a PRIIP-ekre vonatkozó szabályokat, valamint hogy a befektetési alapok belső piaca zavartalanul működjön. A javaslat nyomán csökkennek az ÁÉKBV-k megfelelési terhei és költségei azáltal, hogy a javaslat megszünteti a szerződéskötést megelőző kettős tájékoztatást, a megterhelő követelményeket, a szabályozás szükségtelen összetettségét és a jogbizonytalanságot.
               
            
            
               A jogi aktus típusának megválasztása
            
            
               
                  A cél az akadályok felszámolása a vonatkozó irányelv módosítása révén. Következésképpen az irányelv legmegfelelőbb jogi eszköz.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               A jelenleg hatályban lévő jogszabályok utólagos értékelése / célravezetőségi vizsgálata
            
            
               A javaslatot nem kíséri külön hatásvizsgálat, mivel az (EU) 1286/2014 felhatalmazáson alapuló rendelet vonatkozásában már készült – az ÁÉKBV-kre is kiterjedő – hatásvizsgálat. A javaslat nem ró új kötelezettségeket a pénzügyi piaci szereplőkre.
            
            
               
                  A javaslat előmozdítja az Alapjogi Chartában foglalt jogokat. A fő cél a fogyasztók jogainak megerősítése (a Charta 38. cikke) és a szolgáltatásnyújtáshoz való jog gyakorlásának megkönnyítése (a Charta 15. cikkének (2) bekezdése).
               
            
            
               4.KÖLTSÉGVETÉSI VONZATOK
            
            
               
                  A javaslat a Bizottságra nézve nem jár költségvetési vonzattal.
               
            
            
               5.EGYÉB ELEMEK
            
            
               Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A Bizottság a közeljövőben elfogadásra kerülő lakossági befektetési stratégia keretében elvégzi az 1286/2014/EU rendelet felülvizsgálatát, amelynek során többek között áttekinti a rendeletben meghatározott szabályok alkalmazását is. A felülvizsgálathoz felhasználja az EBH-val, az ESMA-val, az EIOPA-val és a tagállamok illetékes hatóságaival folytatott nyilvános konzultáció és megbeszélések eredményeit.
               
            
            
               •A javaslat egyes rendelkezéseinek részletes magyarázata
            
            
               
                  A javaslat egy új 82a. cikkel egészíti ki a 2009/65/EK irányelvet. A cikk egyértelműen, pontosan és feltételek meghatározása nélkül előírja, hogy amennyiben valamely ÁÉKBV-ra vonatkozóan az 1286/2014/EU rendelet szerinti kiemelt információkat tartalmazó dokumentum összeállítására, rendelkezésre bocsátására, módosítására és fordítására kerül sor, a dokumentumot úgy kell tekinteni, hogy az megfelel az említett irányelv alkalmazásában a kiemelt befektetői információkra vonatkozó követelményeknek.
               
               
                  .
               
            
            
               2021/0219 (COD)
            
         
         
            
               Javaslat
            
            
               AZ EURÓPAI PARLAMENT ÉS A TANÁCS IRÁNYELVE
            
            
               a 2009/65/EK irányelvnek a kiemelt információkat tartalmazó dokumentumok átruházható értékpapírokkal foglalkozó kollektív befektetési vállalkozások (ÁÉKBV) alapkezelő társaságai általi használata tekintetében történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 53. cikke (1) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  6
               ,
            
            
               rendes jogalkotási eljárás keretében,
            
            
               mivel:
            
            
               (1)A 2009/65/EK európai parlamenti és tanácsi irányelv
                  7
                78. cikke előírja a befektetési társaságok és az alapkezelő társaságok számára, hogy állítsanak össze a befektetők rendelkezésére bocsátandó, az átruházható értékpapírokkal foglalkozó kollektív befektetési vállalkozások (ÁÉKBV) alapvető jellemzőire vonatkozó kiemelt információkat tartalmazó rövid dokumentumot (a továbbiakban: kiemelt befektetői információk vagy KIID) abból a célból, hogy e befektetők észszerűen képesek legyenek megérteni a szóban forgó ÁÉKBV jellegét és kockázatait, és következésképpen tájékozottan tudják meghozni befektetési döntéseiket.
            
            
               (2)Az 1286/2014/EU európai parlamenti és tanácsi rendelet
                  8
                előírja, hogy a lakossági befektetési csomagtermékek, illetve biztosítási alapú befektetési termékek (PRIIP) előállítójának – azt megelőzően, hogy az említett termékeket a lakossági befektetők részére elérhetővé tenné – el kell készítenie az adott termékre vonatkozó, kiemelt információkat tartalmazó dokumentumot (a továbbiakban: kiemelt információkat tartalmazó dokumentum vagy KID) annak érdekében, hogy a lakossági befektetők megérthessék és összehasonlíthassák az érintett PRIIP alapvető jellemzőit és kockázatait.
            
            
               (3)Az ÁÉKBV-k is PRIIP-nek minősülnek, amelyek esetében az 1286/2014/EU rendelet előírja a kiemelt információkat tartalmazó dokumentumot. Az említett rendelet 32. cikkének (1) bekezdése alapján azonban a 2009/65/EK európai parlamenti és tanácsi irányelv 2. cikke (1) bekezdésének b) pontjában meghatározott alapkezelő társaságok, az ugyanezen irányelv 27. cikkében említett befektetési társaságok, valamint az ÁÉKBV-k befektetési jegyeire vonatkozó tanácsadást végző vagy azokat értékesítő személyek 2021. december 31-ig mentesülnek az említett rendelet szerinti kötelezettségek alól, így nem kell kiemelt információkat tartalmazó dokumentumot készíteniük (a továbbiakban: átmeneti rendelkezés).
            
            
               (4)Az (EU) 2017/653 felhatalmazáson alapuló bizottsági rendelet
                  9
                kiegészíti az 1286/2014/EU rendeletet azáltal, hogy szabályozástechnikai standardokat határoz meg a KID megjelenítése, tartalma és egységes formátuma, a kockázat és a hozam bemutatását, és a költségek kiszámítását megalapozó módszertan, valamint a kiemelt információkat tartalmazó dokumentumban foglalt információk felülvizsgálatának feltételei és minimális gyakorisága, továbbá a kiemelt információkat tartalmazó dokumentum lakossági befektetők részére történő rendelkezésre bocsátására vonatkozó feltételek tekintetében.
            
            
               (5)A Bizottság [Kiadóhivatal – kérjük illessze be a dátumot]-án/-én elfogadta az (EU) 2017/653 felhatalmazáson alapuló rendelet módosításáról szóló (EU) .../2021 felhatalmazáson alapuló bizottsági rendeletet
                  10
               , többek között abból a célból, hogy megkönnyítse az alapkezelő társaságok, a befektetési társaságok, valamint az ÁÉKBV-k befektetési jegyeire vonatkozó tanácsadást végző vagy azokat értékesítő személyek számára a kiemelt információkat tartalmazó dokumentum megjelenítésének, tartalmának és egységes formátumának használatát. Az (EU) .../2021 felhatalmazáson alapuló rendelet alkalmazásának kezdőnapját azonban 2022. július 1-jében határozták meg annak érdekében, hogy az említett alapkezelő társaságok, befektetési társaságok és az ÁÉKBV befektetési jegyeire vonatkozó tanácsadást végző vagy azokat értékesítő személyek számára elegendő idő álljon rendelkezésre ahhoz, hogy felkészüljenek az átmeneti rendelkezés hatályvesztésére, és ezáltal a kiemelt információkat tartalmazó dokumentum elkészítésére vonatkozó kötelezettség teljesítésére. Mivel az (EU) .../2021 felhatalmazáson alapuló rendelet alkalmazásának kezdőnapját 2022. július 1-jében határozták meg, továbbá mivel biztosítani kell, hogy az átmeneti rendelkezés hatályvesztése egybeessen az (EU) .../2021 felhatalmazáson alapuló rendelet alkalmazásának kezdőnapjával, az (EU) .../2021 európai parlamenti rendelet
                  11
                módosította az 1286/2014/EU rendeletet az átmeneti rendelkezés 2022. június 30-ig történő meghosszabbítása érdekében. 
            
            
               (6)A 2009/65/EK irányelv 78. cikkében előírt „kiemelt befektetői információk” és az 1286/2014/EU rendeletben előírt „kiemelt információkat tartalmazó dokumentum” lényegében ugyanazokat a tájékoztatási követelményeket teljesítik. Ezért el kell kerülni, hogy a lakossági befektetési csomagtermékekbe, illetve biztosítási alapú befektetési termékekbe fektető azon lakossági befektetők, akik ÁÉKBV befektetési jegyeket szándékoznak vásárolni, 2022. július 1-jétől ugyanazon pénzügyi termékre vonatkozóan két dokumentumot kapjanak. E célból elő kell írni, hogy a kiemelt információkat tartalmazó dokumentumot úgy kell tekinteni, hogy az teljesíti a 2009/65/EK irányelvben a kiemelt befektetői információkat tartalmazó dokumentumra vonatkozóan előírt követelményeket.
            
            
               (7)A 2009/65/EK irányelvet ezért ennek megfelelően módosítani kell,
            
            
                 ELFOGADTA EZT AZ IRÁNYELVET:
            
            
               1. cikk
            
         
         
            
               A 2009/65/EK irányelv a következő 82a. cikkel egészül ki:
            
            
               „82a. cikk
            
            
               A kiemelt információkat tartalmazó dokumentum révén nyújtott kiemelt befektetői információk
            
            
               A tagállamok biztosítják, hogy amennyiben egy befektetési társaság vagy – alapkezelő társaság által kezelt közös alapok bármelyike esetében – egy alapkezelő társaság olyan kiemelt információkat tartalmazó dokumentumot állít össze, bocsát rendelkezésre, módosít és fordít le, amely megfelel az 1286/2014/EU európai parlamenti és tanácsi rendeletben* a kiemelt információkat tartalmazó dokumentumokra vonatkozóan meghatározott követelményeknek, az illetékes hatóságok a kiemelt információkat tartalmazó dokumentumot ezen irányelv 78–82. és 94. cikkében meghatározott, a kiemelt befektetői információkra alkalmazandó követelményeket teljesítőnek tekintsék.
            
            
               _____________________
            
            
               *
                     Az Európai Parlament és a Tanács 1286/2014/EU rendelete (2014. november 26.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról (HL L 352., 2014.12.9., 1. o.).”.
            
            
               2. cikk
            
            
               (1)A tagállamok 2022. június 30-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
            
            
               Ezeket a rendelkezéseket a tagállamok 2022. július 1-től alkalmazzák.
            
            
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
            
            
               (2)Ennek az irányelvnek a hatálybalépését követően a tagállamok gondoskodnak arról, hogy a Bizottság az észrevételei megtételéhez szükséges időben tájékoztatást kapjon az irányelvvel szabályozott területen általuk tervezett legfontosabb törvényi, rendeleti és közigazgatási rendelkezésekről.
            
            
               3. cikk
            
            
               Ez a rendelet az Európai Unió Hivatalos Lapjában való kihirdetését követő napon lép hatályba.
            
            
               4. cikk
            
            
               Ennek az irányelvnek a tagállamok a címzettjei.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
               
               
                  
                     (2)
                  
                        A Bizottság 583/2010/EU rendelete (2010. július 1.) a 2009/65/EK európai parlamenti és tanácsi irányelvnek a kiemelt befektetői információk tekintetében, valamint a papírtól eltérő tartós adathordozón vagy weboldalon rendelkezésre bocsátott kiemelt befektetői információk vagy tájékoztató esetében teljesítendő különleges feltételek tekintetében történő végrehajtásáról (HL L 176., 2010.7.10., 1. o.).
               
               
                  
                     (3)
                  
                        Az Európai Parlament és a Tanács 1286/2014/EU rendelete (2014. november 26.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról (HL L 352., 2014.12.9., 1. o.).
               
               
                  
                     (4)
                  
                        A Bizottság (EU) 2017/653 felhatalmazáson alapuló rendelete (2017. március 8.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról szóló 1286/2014/EU európai parlamenti és tanácsi rendeletnek a kiemelt információkat tartalmazó dokumentumok megjelenítése, tartalma, felülvizsgálata és módosítása, valamint az ilyen dokumentumok rendelkezésre bocsátására vonatkozó kötelezettség teljesítése tekintetében meghatározott szabályozástechnikai standardok megállapítása révén történő kiegészítéséről (HL L 100., 2017.4.12., 1. o.).
               
               
                  
                     (5)
                  
                        A Bizottság (EU) 2016/1904 felhatalmazáson alapuló rendelete (2016. július 14.) az 1286/2014/EU európai parlamenti és tanácsi rendeletnek a termékszintű beavatkozás tekintetében történő kiegészítéséről (HL L 295., 2016.10.29., 11. o.).
               
               
                  
                     (6)
                  
                        HL C […], […], […]. o.
               
               
                  
                     (7)
                  
                        Az Európai Parlament és a Tanács 2009/65/EK irányelve (2009. július 13.) az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról (HL L 302., 2009.11.17., 32. o.).
               
               
                  
                     (8)
                  
                        Az Európai Parlament és a Tanács 1286/2014/EU rendelete (2014. november 26.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról (HL L 352., 2014.12.9., 1. o.).
               
               
                  
                     (9)
                  
                        A Bizottság (EU) 2017/653 felhatalmazáson alapuló rendelete (2017. március 8.) a lakossági befektetési csomagtermékekkel, illetve biztosítási alapú befektetési termékekkel kapcsolatos kiemelt információkat tartalmazó dokumentumokról szóló 1286/2014/EU európai parlamenti és tanácsi rendeletnek a kiemelt információkat tartalmazó dokumentumok megjelenítése, tartalma, felülvizsgálata és módosítása, valamint az ilyen dokumentumok rendelkezésre bocsátására vonatkozó kötelezettség teljesítése tekintetében meghatározott szabályozástechnikai standardok megállapítása révén történő kiegészítéséről (HL L 100., 2017.4.12., 1. o.).
               
               
                  
                     (10)
                  
                        HL C […], […], […] o.
               
               
                  
                     (11)
                  
                        Az Európai Parlament és a Tanács (EU).../2021 rendelete az alapkezelő társaságokra, befektetési társaságokra és az átruházható értékpapírokkal foglalkozó kollektív befektetési vállalkozások (ÁÉKBV) és az ÁÉKBV-nek nem minősülő alapok befektetési jegyeire vonatkozó tanácsadást végző vagy azokat értékesítő személyekre alkalmazandó átmeneti rendelkezés meghosszabbításáról (HL L ..., éé.hh.nn., ... o.).